贺铸
和张谋父游石佛山观魏太武书
中夏昔屯否，代邦天所开。
鸿图属太武，不世英雄才。
南洗洛阳血，西荡长安灰。
毡车十万乘，略地驱风雷。
一苇济长淮，筑宫瓜步隈。
东邻拜牢饩，走使为婚媒。
云旗即归路，览胜此悲徊。
俯挥铁马鞭，顽石同陶坏。
划成四大字，屹栗阴虹摧。
沦精入崖壑，怒气羞蟠回。
茫茫六百年，风雨生莓苔。
伟迹寖销泯，威灵安在哉。
生存贵无上，零落等尘埃。
君为访古游，赋诗追七哀。
人生谁不尔，莫负手中杯。